Document ID: 32014R0277

REGULAMENTUL DE PUNERE ÎN APLICARE (UE) NR. 277/2014 AL COMISIEI
din 19 martie 2014
de derogare de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu traule de tip volantina în apele teritoriale ale Sloveniei
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană (1), în special articolul 13 alineatul (5),
întrucât:
(1)
Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.
(2)
La cererea unui stat membru, Comisia poate să acorde o derogare de la articolul 13 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatele (5) și (9).
(3)
La 8 februarie 2013, Comisia a primit o cerere din partea Sloveniei de derogare de la articolul 13 alineatul (1) primul paragraf din respectivul regulament, pentru utilizarea traulelor de tip volantina în apele teritoriale ale Sloveniei, la mai puțin de 50 de metri adâncime, în zona cuprinsă între 1,5 și 3 mile marine de coastă.
(4)
Cererea se referă la navele care practică pescuitul de mai mult de cinci ani și care își desfășoară activitatea conform unui plan de gestionare adoptat de Slovenia la 13 februarie 2014 (2), în conformitate cu articolul 19 alineatul (2) din Regulamentul (CE) nr. 1967/2006. Navele respective sunt incluse pe o listă comunicată Comisiei în conformitate cu cerințele prevăzute la articolul 13 alineatul (9) din Regulamentul (CE) nr. 1967/2006.
(5)
Planul de gestionare garantează că efortul de pescuit nu va crește în viitor, deoarece se vor elibera autorizații de pescuit numai anumitor nave, în număr de 12, care implică un efort total de 178 de tone brute, deja autorizate de Slovenia să pescuiască.
(6)
Slovenia a furnizat pentru derogare justificări științifice și tehnice actualizate.
(7)
Comitetul științific, tehnic și economic pentru pescuit (CSTEP) a evaluat derogarea solicitată de Slovenia și proiectul aferent de plan de gestionare în cadrul sesiunii sale plenare care a avut loc în perioada 8-12 aprilie 2013.
(8)
Derogarea solicitată de Slovenia îndeplinește condițiile prevăzute la articolul 13 alineatele (5) și (9) din Regulamentul (CE) nr. 1967/2006.
(9)
În special, există unele constrângeri geografice specifice, întrucât apele teritoriale ale Sloveniei nu ating în niciun punct adâncimea de 50 de metri. Prin urmare, traulele de fund, inclusiv cele de tip volantina, operează în prezent exclusiv dincolo de 3 mile marine, acolo unde locurile de pescuit sunt limitate în mod semnificativ de o zonă dedicată căilor de navigație comerciale.
(10)
Pescuitul cu traul de tip volantina nu poate fi realizat cu alte unelte de pescuit, nu are niciun impact semnificativ asupra mediului marin, inclusiv a habitatelor protejate, și nu interferează cu alte unelte decât traulele, năvoadele sau alte plase remorcate asemănătoare.
(11)
Derogarea solicitată de Slovenia privește un număr redus de numai 12 nave. Numerele de înmatriculare ale acestor nave sunt specificate în planul de gestionare.
(12)
Activitățile de pescuit în cauză respectă cerințele de la articolul 4, de la articolul 8 alineatul (1) litera (h) și de la articolul 9 alineatul (3) din Regulamentul (CE) nr. 1967/2006. Activitatea traulelor de tip volantina este reglementată în planul de gestionare adoptat de Slovenia pentru a se asigura că acele capturi din speciile menționate în anexa III la Regulamentul (CE) nr. 1967/2006 sunt minime.
(13)
Traulele de tip volantina nu vizează cefalopodele.
(14)
Planul de gestionare adoptat de Slovenia include măsuri pentru monitorizarea activităților de pescuit, astfel cum se prevede la articolul 13 alineatul (9) al treilea paragraf din Regulamentul (CE) nr. 1967/2006 și la articolele 14 și 15 din Regulamentul (CE) nr. 1224/2009 al Consiliului (3).
(15)
Prin urmare, ar trebui să se acorde derogarea solicitată.
(16)
Slovenia ar trebui să raporteze Comisiei la timp și în conformitate cu planul de monitorizare prevăzut în planul de gestionare adoptat de Slovenia.
(17)
Ar trebui stabilită o limitare a duratei derogării pentru a fi posibilă luarea de măsuri corective de gestionare prompte în cazul în care raportul prezentat Comisiei arată o stare de conservare precară a stocului exploatat, prevăzându-se totodată posibilitatea de îmbunătățire a bazei științifice pentru un plan de gestionare mai bun.
(18)
Măsurile prevăzute în prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Derogare
Articolul 13 alineatul (1) din Regulamentul (CE) nr. 1967/2006 nu se aplică în apele teritoriale ale Sloveniei, indiferent de adâncime, între 1,5 și 3 mile marine de coastă, traulelor de tip volantina folosite de nave care:
(a)
poartă numărul de înmatriculare menționat în planul de gestionare adoptat de Slovenia;
(b)
practică pescuitul de mai mult de cinci ani și nu implică nicio creștere viitoare a efortului de pescuit depus; și
(c)
dețin o autorizație de pescuit și își desfășoară activitatea conform planului de gestionare adoptat de Slovenia în conformitate cu articolul 19 alineatul (2) din Regulamentul (CE) nr. 1967/2006.
Articolul 2
Planul de monitorizare și raportarea
Slovenia transmite Comisiei, în termen de trei ani de la intrarea în vigoare a prezentului regulament, un raport întocmit în conformitate cu planul de monitorizare stabilit în planul de gestionare menționat la articolul 1 litera (c).
Articolul 3
Intrare în vigoare și perioada de aplicare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică până la 23 martie 2017.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 martie 2014.

Labels: 11
20
6
18
15